ΓΡΑΠΤΗ ΕΡΩΤΗΣΗ E-0869/00

υποβολή: Brian Simpson (PSE) προς την Επιτροπή

(22 Μαρτίου 2000)

Θέμα: Ελάχιστο επίπεδο εκπαίδευσης των ναυτικών

Θα μπορούσε η Επιτροπή να αναφέρει ποια κράτη μέλη εφαρμόζουν τις παραγράφους 3 και 4 του άρθρου 9 της Οδηγίας του Συμβουλίου 98/35/ΕΚ(1) σχετικά με το ελάχιστο επίπεδο εκπαίδευσης των ναυτικών;

Επίσης, θα μπορούσε η Επιτροπή να επιβεβαιώσει ότι σε συνεδρίαση που διεξήχθη, σύμφωνα με το άρθρο 13 της οδηγίας 94/58/ΕΚ(2), στις 10 Νοεμβρίου 1999, τονίστηκε ότι στις Φιλιππίνες δενπάρχει σύστημα ποιοτικών προδιαγραφών, ότι τα περισσότερα από τα επιλεγμένα ιδρύματα δεν πληρούν, κατά τα φαινόμενα, τις διεθνείς προδιαγραφές και ότι μόνον έναν στα 130 ιδρύματα ανταποκρίνεται στις προδιαγραφές;

Μπορεί να αναφέρει η Επιτροπή πώς σκοπεύει να αντιμετωπίσει την επαίσχυντη αυτή κατάσταση;

(1) ΕΕ L 172 της 17.6.1998, σελ. 1.

(2) ΕΕ L 110 της 28.4.1999, σελ. 35.

Απάντηση της κας de Palacio εξ ονόματος της Επιτροπής

(2 Μαΐου 2000)

Επί του παρόντος, η Επιτροπή εξετάζει τα εθνικά μέτρα εφαρμογής που κοινοποιήθηκαν από τα περισσότερα κράτη μέλη, προκειμένου να αξιολογήσει τη συμμόρφωση με τις διατάξεις της οδηγίας 98/35/ΕΚ του Συμβουλίου, της 25ης Μαΐου 1998, σχετικά με το ελάχιστο επίπεδο εκπαίδευσης των ναυτικών(1).

Κατά τη διάρκεια της δεύτερης συνεδρίασης της επιτροπής, η οποία συγκροτήθηκε στο πλαίσιο του άρθρου 13 της οδηγίας 94/58/ΕΚ του Συμβουλίου της 22ας Νοεμβρίου 1994(2), τον Νοέμβριο του 1999, η Επιτροπήπέβαλε συνοπτικά τα κυριότερα πορίσματα μελέτης η οποία εκπονήθηκε από το Παγκόσμιο Ναυτικό Πανεπιστήμιο (WMU) της Σουηδίας τον Ιούλιο του 1998 και αποσκοπούσε στην αξιολόγηση του βαθμού στον οποίο τα συστήματα εκπαίδευσης και κατάρτισης ναυτικών (MET) στις κυριότερες ασιατικές χώρες που παρέχουν εργατικό δυναμικό (Κίνα, Ινδία, Ινδονησία και Φιλιππίνες) συμμορφούνται με τις απαιτήσεις της διεθνούς σύμβασης του 1978 για τα πρότυπα κατάρτισης, πιστοποίησης και τήρησης φυλακών των ναυτικών (STCW), όπως αυτή τροποποιήθηκε το 1995. Όσον αφορά τις Φιλιππίνες, η έρευνα μελέτησε έξι ιδρύματα ΜΕΤ τα οποίαποδείχθηκαν από τις εθνικές αρχές ως τα πλέον συμμορφούμενα με τα διεθνή πρότυπα.

Σύμφωνα με τα αποτελέσματα της μελέτης, η εκπαίδευση και κατάρτιση των ναυτικών στις Φιλιππίνες αποτελεί κυρίως δραστηριότητα του ιδιωτικού τομέα, δεδομένου ότι πολύ λίγα ιδρύματα ΜΕΤ ανήκουν στην κυβέρνηση. Τα κυριότερα προβλήματα που τονίστηκαν στη μελέτη σχετίζονται με την έλλειψη καταρτισμένου διδακτικού προσωπικού, τον ακατάλληλο εκπαιδευτικό εξοπλισμό, καθώς επίσης και την απουσία συστήματος ποιοτικών προτύπων. Τα περισσότερα από τα ιδρύματα που αναλύθηκαν στη μελέτη δεν πληρούν τα διεθνή πρότυπα, ενώ πολύ λίγα ιδρύματα από τα άνω των εκατό που συμμετέχουν στην εκπαίδευση σε ολόκληρη τη χώρα συμμορφούνται με τις διεθνείς απαιτήσεις.

Παρόλα αυτά, οι αρχές των Φιλιππίνων έχουν διαβεβαιώσει την Επιτροπή ότι η κυβέρνηση έχει λάβει μέτρα για να αντιμετωπίσει την κατάσταση και ότι σημαντικές βελτιώσεις έχουν πραγματοποιηθεί μετά από την έρευνα του WMU.

Σύμφωνα με τις διατάξεις της οδηγίας 98/35/ΕΚ, η Επιτροπή συνδράμει τα κράτη μέλη στην αξιολόγηση των πιστοποιητικών τρίτων χωρών, προσδιορίζοντας τα ιδρύματα ΜΕΤ τα οποία πληρούν τα πρότυπα και τις απαιτήσεις της STCW. Στο συγκεκριμένο πλαίσιο, η Επιτροπή δρομολόγησε άλλη μελέτη προκειμένου να αναλύσει τα συστήματα ΜΕΤ της Ρωσίας, της Πολωνίας, της Ουκρανίας, της Κροατίας και των χωρών της Βαλτικής. Επιπροσθέτως, όπως συμφωνήθηκε στην τελευταία συνεδρίαση της Επιτροπής, η Επιτροπή

θα συστήσει μια ad hoc ομάδα εθνικών εμπειρογνωμόνων και εκπροσώπων της Επιτροπής για να αξιολογήσουν τα συστήματα κατάρτισης και πιστοποίησης των ναυτικών των κυριοτέρων τρίτων χωρών που παρέχουν ναυτικό εργατικό δυναμικό, διεξάγοντας επίσης επιτόπιες επιθεωρήσεις. Οι Φιλιππίνες είναι μία από τις χώρες προτεραιότητας που θα εξετασθούν από την ομάδα.

(1) ΕΕ L 172 της 17.6.1998 η οποία τροποποιεί την οδηγία 94/58/ΕΚ του Συμβουλίου.

(2) ΕΕ L 319 της 12.12.1994.